Կրճատումների հարցում ևս վարչապետը լավատես է։ Հայաստանի պետական ապարատը շատ ավելի մեծ է, քան պետք է` ասում է նա։ «Բոլորդ մեզնից պահանջում եք արդյունավետ աշխատանք: Պահանջում եք, որ աշխատողն իր տեղում իր գործառույթը կատարի: 5500 մարդու կրճատելով՝ լավագույններին չենք կրճատում»,- ասաց վարչապետը։ Նա ընդգծեց, որ կրճատվող աշխատակիցների շարքում են լինելու նաև ծույլ պաշտոնյաները: «Հարցնում եք՝ ուսուցչին ինչպե՞ս եք կրճատում: Քի՞չ օրինակներ գիտեք, երբ ուսուցիչը ուսուցիչ չէ և ավելի լավ է ուսուցիչ չլինի: Կամ երբ բժիշկը բժիշկ չէ ու լավ է` չլինի»,- նշեց նա։ Վարչապետը շեշտեց՝ լավ երկիր ունենալ հնարավոր չէ, եթե չկա լավ կառավարում: «Դա դոգմա է, չի կարելի մոտավորապես կառավարելով լավ արդյունք ստանալ: Պետությունն իրականում մեծ գործառույթներ ունի իրականացնելու: Ես կողմնակից եմ, որ բիզնեսում պետության հիմնական գործառույթը բիզնեսին չխանգարելը լինի, բայց այսօրվա իրավիճակն այնպիսին է, որ մենք շատ դեպքերում բիզնեսի համար կատալիզատորի դեր ենք կատարում և օժանդակելու ենք դրան: Հենց բիզնեսը կայունանա, կանգնի ոտքի, այդ ժամանակ արդեն մեր գործառույթը կլինի նրանց չխանգարելը»,- հայտարարեց ՀՀ վարչապետը: ՈՒ հասկանալի չդարձավ, թե իր պաշտոնավարման մեկ տարում այդ «ծույլերին» ու վատ մասնագետներին ինչու՞ են պահել: Կամ` 5500 գործազուրկների համար վերապատրաստման կամ աշխատանքի տեղավորման որևէ ծրագիր լինելու՞ է: Պատկերացնու՞մ եք աշխատաշուկայում նրանց վիճակը` «ծույլիկի» կամ «անտերի» խարանով։